Viša inteligencija - duži život (10/2/05) - 2005-02-09
Život produžuje ne samo oštroumnost, već i brzina reakcija
Ključ dugovječnosti – kako izgleda – ne krije se samo u brzini uma, nego općenito u – brzini, pokazuje jedno novo istraživanje. Ranije studije su ustanovile da ljudi s nižim kvocijentom inteligencije uglavnom imaju kraći životni vijek od onih veće inteligencije. U istim se studijama, međutim, spekuliralo da bi razlika mogla potjecati iz činjenice da se ljudi veće inteligencije uglavnom zapošljavaju na sigurnijim poslovima. Upravo zato su Ian J. Deary, sa sveučilišta u Edinburghu, i Geoff Der, s Instituta za javno zdravstvo u Glasgowu, proučili podatke prikupljene u istraživanju 1988. godine, provedenom na 412 muškaraca i 486 žena, u dobi od 54 do 58 godina. Sudionici ispitivanja su se podvrgli testiranjima koja su mjerila i njihovu inteligenciju i brzinu reakcije: kako brzo su pritisnuli tipku nakon što bi se na ekranu pojavio broj. Tijekom slijedećih 14 godina, 185 ispitanika je umrlo, a znanstvenici su razmotrili jesu li njihovi kvocijenti inteligencije ili brzina reakcije unaprijed ukazivali na njihov mortalitet. Osobe s višim kvocijentom inteligencije živjele su duže, ali je brža reakcija bila još bolja prognostička značajka dugovječnosti. Ustvari, kako su ustanovili znanstvenici, brža reakcija objašnjavala je i sama u potpunosti razliku između dvije skupine. 'Varijabla brzine reakcije bila je mnogo snažniji prognostički faktor smrti nego inteligencija,' napisali su znanstvenici u svom članku, objavljenom u siječanjskom izdanju časopisa "Psychological Science". U članku se ističe da nije najjasnije jesu li ispitanici imali sporije reakcije zato što im je zdravlje već bilo narušeno, premda se iz podataka prikupljenih 1988. godine to ne da zaključiti. Da bi u potpunosti bila objašnjena veza između dugovječnosti i brzine reakcija trebat će provesti daljnje studije, naglašavaju znanstvenici.